RO Jurnalul Oficial al Uniunii Europene C 21/10

Rezumat al deciziei Comisiei

din 14 septembrie 2005

privind o procedură în conformitate cu articolul 81 din Tratatul CE și articolul 53 din Acordul SEE

(Cazul COMP/38.337 — PO/Thread)

[notificat cu numerele C(2005) 3452 și C(2005) 3765]

(Numai textele în limbile engleză, franceză, germană și olandeză sunt autentice)

(Text cu relevanță pentru SEE)

(2008/C 21/08)

La 14 septembrie 2005, Comisia a adoptat Decizia C(2005) 3452 privind o procedură în conformitate cu articolul 81 din Tratatul CE și articolul 53 din Acordul SEE. Prezenta decizie a fost modificată prin Decizia C(2005) 3765 a Comisiei adoptată la 13 octombrie 2005. În conformitate cu dispozițiile articolului 30 din Regulamentul (CE) nr. 1/2003 al Consiliului (1), Comisia publică prin prezenta numele părților și conținutul principal al deciziei, inclusiv eventualele sancțiuni impuse, luând în considerare interesul legitim al întreprinderilor de a-și proteja interesele de afaceri. Versiunea neconfidențială a textului integral al prezentei decizii poate fi consultată în versiunile lingvistice autentice ale cazului și în limbile de lucru ale Comisiei pe site-ul internet al Direcției Generale Concurență, la următoarea adresă: http://europa.eu.int/comm/competition/index_en.html

1. REZUMATUL ÎNCĂLCĂRILOR

1.1. Introducere

(1) Constatările prezentei decizii sunt rezultatul inspecțiilor efectuate de către Comisie la 7 și 8 noiembrie 2001 în temeiul articolului 14 alineatul (3) din Regulamentul nr. 17, la sediile mai multor producători comunitari de produse de mercerie (2). Prin intermediul acestor inspecții și a investigațiilor ulterioare, Comisia a descoperit dovezi că întreprinderile au luat parte la următoarele trei carteluri și practici concertate: (a) un cartel pe piața firelor pentru clienți industriali în Benelux (3) și în țările nordice (4) (valoarea totală a pieței este estimată la [40-60] milioane EUR în 2000, ultimul an complet al încălcării); (b) un cartel pe piața firelor pentru clienți industriali în Regatul Unit (valoarea pieței este estimată la [60-100] milioane EUR în 2000); (c) un cartel pe piața firelor pentru clienții din industria de automobile în Spațiul Economic European (SEE) (valoarea pieței este estimată la [15-25] milioane EUR în 2000).

(2) Pentru aceste trei piețe și pentru perioadele precizate în prezenta decizie, producătorii de fire au luat parte la reuniuni periodice și au avut contacte bilaterale pentru a schimba informații sensibile cu privire la listele de prețuri și/sau prețurile facturate clienților individuali, pentru a conveni și creșteri ale prețurilor și/sau asupra prețurilor țintă și pentru a evita reducerea prețurilor practicate de furnizorul deja stabilit, în scopul de a-și repartiza clienții.

(3) Aceste acorduri orizontale și practici concertate contravin articolului 81 alineatul (1) din tratat și articolului 53 alineatul (1) din Acordul SEE.

1.2. Destinatari

(4) Având în vedere participarea în nume propriu sau prin filialele lor la cartel și la practicile concertate privind piața firelor pentru clienți industriali stabiliți în Benelux și în țările nordice, destinatarii prezentei decizii sunt: Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread NV, Bieze Stork BV, Bisto Holding BV, Coats Holdings Ltd, Gütermann AG, Hicking Pentecost plc și Zwicky & Co AG.

(5) Având în vedere participarea în nume propriu sau prin filialele lor la cartel și la practicile concertate privind piața firelor pentru clienți industriali stabiliți în Regatul Unit, destinatarii prezentei decizii sunt: Barbour Threads Ltd, Coats UK Ltd, Coats Holdings Ltd, Dollfus Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd și Perivale Gütermann Ltd.

(6) Având în vedere participarea în nume propriu sau prin filialele lor la cartel și la practicile concertate privind piața firelor utilizate în industria de automobile pentru clienți stabiliți în SEE, destinatarii prezentei decizii sunt: Amann und Söhne GmbH & Co KG, Barbour Threads Ltd, Coats Holdings Ltd, Cousin Filterie SA, Hicking Pentecost plc și Oxley Threads Ltd.

1.3. Procedură

(7) În august 2000, Comisia a primit o scrisoare de la un producător de ace de cusut din Regatul Unit, care acuza Coats și Prym, doi lideri pe piața europeană a produselor de mercerie, de practici anti-concurențiale. La 7 și 8 noiembrie 2001 au fost efectuate inspecții. La sediul companiei Coats, inspectorii au găsit dovezi ale mai multor carteluri, printre altele pe piața firelor. La 26 noiembrie 2001, Coats a introdus o cerere în temeiul comunicării Comisiei din 1996 privind neaplicarea sau reducerea amenzilor în cazurile de cartel. În aprilie 2003, Oxley Threads a înaintat, de asemenea, o cerere pentru o reducere a amenzilor.

(8) Comisia a transmis solicitări de informații în martie și august 2003.

(9) La 18 martie 2004, Comisia a transmis o comunicare a obiecțiilor sale către 19 societăți comerciale (5). Părțile au primit acces la dosarul în format electronic prin intermediul unui CD-ROM transmis la 7 aprilie 2004. Răspunsurile la comunicarea obiecțiilor au fost primite între 18 mai și 21 iunie 2004. O audiere a avut loc la 19 și 20 iulie 2004.

1.4. Piața

(10) Firele industriale sunt utilizate într-o gamă largă de industrii, pentru a coase sau broda diverse produse, ca de exemplu haine, decorațiuni interioare, banchete auto și centuri de siguranță, articole din piele, saltele, încălțăminte, frânghii, etc. Piața firelor industriale s-a cifrat la aproximativ 6 miliarde EUR în 2000, la nivel mondial.

(11) Piețele produselor incluse în prezenta decizie sunt: (a) firele pentru clienți industriali, cu excepția clienților din industria de automobile, denumite în continuare „fire industriale”; (b) firele pentru clienți din industria de automobile, denumite în continuare „fire utilizate în industria de automobile”.

(12) Piața geografică relevantă pentru firele industriale a fost considerată ca fiind regională. Regiunea poate include mai multe părți contractante ale SEE (de exemplu Benelux sau țările nordice) ori una singură (de exemplu Regatul Unit). Datorită specificațiilor tehnice mai ridicate (de exemplu firele pentru centurile de siguranță) care necesită un caracter uniform în interiorul SEE, piața firelor pentru clienții din industria de automobile trebuie separată de restul pieței firelor industriale și trebuie analizată la nivelul SEE.

1.5. Funcționarea cartelului

1.5.1. Cartelul privind firele industriale vândute în Benelux și în țările nordice

(13) Acordul și practicile concertate dintre Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread NV, Bieze Storck BV, Coats Viyella plc, Gütermann AG și Zwicky & Co AG au avut ca prim obiectiv menținerea prețurilor ridicate pe piața firelor industriale comercializate în Benelux și în țările nordice. Aceste acorduri au constat în schimburi de liste de prețuri și în discutarea acestor liste de prețuri; acord privind creșterile listelor de prețuri, precum și datele acestor creșteri; acord privind reducerile maxime; acord privind prețurile aplicate clienților individuali pentru a evita reducerea prețurilor furnizorului deja stabilit și în scopul de a-și repartiza clienții; plângeri față de furnizorii care reduseseră prețurile și amenințări cu represalii; și acord pentru a contacta furnizorii care nu făceau parte din acest acord și a-i convinge să li se alăture. Reuniunile erau foarte bine organizate și se țineau cel puțin o dată pe an. Erau divizate în două părți: o întrunire în care se discutau piețele nordice și o întrunire în care se discutau piețele din Benelux. În plus față de reuniuni, concurenții obișnuiau să se contacteze reciproc pentru a face schimb de informații și pentru a se pune de acord în legătură cu prețurile pe care să le aplice unor anumiți clienți.

1.5.2. Cartelul privind firele industriale vândute în Regatul Unit

(14) În Regatul Unit, Barbour Threads Ltd, Coats UK Ltd, Donisthorpe & Company Ltd, Perivale Gütermann Ltd și Oxley Threads Ltd s-au pus de acord să mențină prețurile ridicate pe piața firelor industriale și/sau să facă schimb de informații cu privire la prețurile aplicate clienților individuali pentru a evita reducerea prețurilor furnizorilor deja stabiliți. Pentru a îndeplini acest obiectiv, principalii producători s-au reunit, cel puțin din 1990 până în 1996, pentru a se pune de acord în legătură cu procentajele de creșteri ale listelor de prețuri și ale prețurilor nete, cu caracterul coordonat al acestor creșteri și cu succesiunea anunțurilor care să fie făcute de către furnizori. Aceste reuniuni se desfășurau după reuniunile Asociației producătorilor de fire din Regatul Unit (UKTMA — UK Thread Manufacturers Association). De asemenea, au existat contacte bilaterale cu privire la prețurile pentru clienții individuali.

1.5.3. Cartelul privind firele pentru clienții din industria de automobile

(15) Principalii furnizori din SEE de fire utilizate în industria de automobile, Amann und Söhne GmbH & Co KG, Cousin Filterie SA, Coats Viyella plc, Barbour Threads Ltd, Oxley Threads Ltd, au fixat obiective țintă pentru produsele de bază vândute principalilor clienți europeni din industria de automobile, au schimbat informații cu privire la prețurile aplicate clienților individuali și s-au pus de acord asupra prețurilor țintă minime pentru acești clienți. De asemenea, s-au pus de acord pentru a evita reducerea prețurilor, în avantajul furnizorului deja stabilit. Cartelul nu era organizat în mod precis. Numărul redus de participanți a permis organizarea de mici reuniuni neperiodice, completate de contacte bilaterale frecvente.

(16) Acordurile celor trei carteluri au fost puse în aplicare de-a lungul întregii perioade de încălcare. Există dovezi că cel puțin unele dintre creșterile de prețuri convenite au fost puse în aplicare și monitorizate prin reuniuni periodice și contacte bilaterale. Cu toate că alte prețuri au putut rămâne neschimbate sau scădea de-a lungul acestei perioade, acestea ar fi putut scădea într-un mod și mai semnificativ, având în vedere tendința de scădere a prețurilor la nivel mondial în sectorul firelor, în cazul în care concurenții nu s-ar fi pus de acord în ceea ce privește creșterea listei de prețuri.

2. AMENZI

(17) Pentru a fixa cuantumul amenzilor, Comisia a ținut seama de gravitatea și de durata încălcării, precum și de existența unor circumstanțe agravante și/sau atenuante.

(18) Încălcările comise de către destinatarii deciziei au fost considerate ca fiind „foarte grave”, întrucât au ca obiect fixarea prețurilor, restrângând astfel concurența și afectând comerțul dintre statele membre. Astfel de practici sunt prin însăși natura lor cea mai gravă încălcare a articolului 81. Cu toate acestea, Comisia a ținut seama de mărimea relativ limitată a piețelor, atunci când a stabilit cuantumul de bază al amenzilor.

(19) În acest caz s-a aplicat Comunicarea Comisiei privind neaplicarea de amenzi în cazurile de cartel din 1996, și mai ales secțiunea D, deoarece toate întreprinderile au reacționat doar după inspecțiile Comisiei. Reducerile de amenzi au fost acordate tuturor în funcție de nivelul cooperării lor individuale.

(20) Pentru cartelul firelor industriale în Benelux și în țările nordice, Comisia a aplicat următoarele amenzi: Coats Ltd: 15,05 milioane EUR, Amann und Söhne GmbH: 13,09 milioane EUR, Gütermann AG: 4,021 milioane EUR, Barbour Thread Ltd: 2,145 milioane EUR, Belgian Sewing Thread NV: 0,979 milioane EUR, Bieze Stork BV: 0,514 milioane EUR, Zwicky: 0,174 milioane EUR.

(21) Pentru cartelul firelor utilizate în industria de automobile în SEE, Comisia a aplicat următoarele amenzi: Cousin/Amann: 4,888 milioane EUR, Coats: 0,65 milioane EUR, Oxley: 1,271 milioane EUR, Barbour: 0,715 milioane EUR.

(22) Nu s-a aplicat nicio amendă pentru cartelul firelor industriale în Regatul Unit, deoarece Comisia nu are nici o probă a participării întreprinderilor la un cartel neîntrerupt timp de cinci ani anterior inspecțiilor Comisiei din noiembrie 2001.

3. DECIZIE

(23) Următoarele întreprinderi au încălcat articolul 81 din tratat și articolul 53 din Acordul SEE participând, în perioadele indicate, la acorduri și practici concertate care au afectat piețele de fire pentru clienți industriali în Benelux și în țările nordice: (a) Ackermann Nähgarne GmbH & Co, din ianuarie 1990 până în ianuarie 1994; (b) Amann und Söhne GmbH & Co KG, din ianuarie 1990 până în septembrie 2001; (c) Barbour Threads Ltd și Hicking Pentecost plc, răspunzătoare în mod solidar, din ianuarie 1990 până în septembrie 1999; (d) Belgian Sewing Thread NV, din ianuarie 1991 până în septembrie 2001; (e) Bieze Stork BV și Bisto Holding BV, răspunzătoare în mod solidar, din ianuarie 1990 până în septembrie 2001; (f) Coats Holdings Ltd, din ianuarie 1990 până în septembrie 2001; (g) Gütermann AG, din ianuarie 1990 până în septembrie 2001; (h) Zwicky & Co AG, din ianuarie 1990 până în noiembrie 2000.

(24) Următoarele întreprinderi au încălcat articolul 81 din tratat participând, în perioadele indicate, la acorduri și practici concertate care au afectat piețele de fire pentru clienți industriali în Regatul Unit: (a) Barbour Threads Ltd și Hicking Pentecost plc, răspunzătoare în mod solidar, din octombrie 1990 până în septembrie 1996; (b) Coats UK Ltd și Coats Holdings Ltd, răspunzătoare în mod solidar, din octombrie 1990 până în septembrie 1996; (c) Donisthorpe & Company Ltd și Dollfus Mieg et Cie SA, răspunzătoare în mod solidar din octombrie 1990 până în septembrie 1996; (d) Perivale Gütermann Ltd și Gütermann AG, răspunzătoare în mod solidar, din octombrie 1990 până în septembrie 1996; (e) Oxley Threads Ltd, din octombrie 1990 până în septembrie 1996.

(25) Următoarele întreprinderi au încălcat articolul 81 din tratat și articolul 53 din Acordul SEE participând, în perioadele indicate, la acorduri și practici concertate care au afectat piețele de fire utilizate în industria de automobile în SEE: (a) Amann und Söhne GmbH& Co KG și Cousin Filterie SA, răspunzătoare în mod solidar, din mai/iunie 1998 până la 15 mai 2000; (b) Barbour Threads Ltd și Hicking Pentecost plc, răspunzătoare în mod solidar, din mai/iunie 1998 până în septembrie 1999; (c) Coats Holdings Ltd, de la 8 iunie 1999 până la 15 mai 2000; (d) Oxley Threads Ltd, din mai/iunie 1998 până la 15 mai 2000.

(26) Pentru încălcările menționate mai sus, următoarele amenzi sunt aplicate următoarelor întreprinderi: (a) Cartelul firelor industriale în Benelux și țările nordice: Coats Holdings Ltd: 15,05 milioane EUR Amann und Söhne GmbH & Co KG: 13,09 milioane EUR Belgian sewing thread NV: 0,979 milioane EUR Gütermann AG: 4,021 milioane EUR Barbour Threads Ltd și Hicking Pentecost plc, răspunzătoare în mod solidar: 2,145 milioane EUR Bieze Stork BV și Bisto Holding BV, răspunzătoare în mod solidar: 0,514 milioane EUR Zwicky & Co AG: 0,174 milioane EUR (b) Cartelul firelor utilizate în industria de automobile în SEE: Cousin Filterie SA și Amann und Söhne GmbH & Co KG, răspunzătoare în mod solidar: 4,888 milioane EUR Coats Holdings Ltd: 0,65 milioane EUR Oxley Threads Ltd: 1,271 milioane EUR Barbour Threads Ltd și Hicking Pentecost plc, răspunzătoare în mod solidar: 0,715 milioane EUR

(1) JO L 1, 4.1.2003, p. 1.

(2) A se vedea Decizia Comisiei din 26 octombrie 2004, cazul 38.338 — PO/Needles.

(3) Belgia, Luxemburg și Țările de Jos.

(4) Danemarca, Finlanda, Suedia și Norvegia.

(5) Ackermann Nähgarne GmbH & Co (D), Amann und Söhne GmbH & Co KG (D), American & Efird Inc. (USA), American & Efird Ltd (UK), Barbour Threads Ltd (UK), Belgian Sewing Thread NV (B), Bieze Stork BV (NL), Bisto Holding BV (NL), Coats Ltd (UK), Coats UK Ltd (UK), Cousin Filterie SA (F), Dollfus Mieg et Cie SA (F), Donisthorpe & Company Ltd (UK), Flovest NV (NL), Gütermann AG (D), Hicking Pentecost plc (UK), Oxley Threads Ltd (UK), Perivale Gütermann Ltd (UK), Zwicky & Co AG (CH).